ཁོང་མོ་ནི་ཨོ་གླིང་དུ་སླེབས་ནས་ལོ་ངོ་ཉེར་གྲངས་ལྷག་སོང་ཡོད་ལ།ཨོ་གླིང་དུ་འབྱོར་བའི་ཐོག་མའི་སྐབས་སུ་ཁོང་མོ་གཞན་གྱི་མ་ཚབ།རྒན་རྒོན་གཡོག་ལས།ཕྲུ་གུར་ལྟ་སྐྱོང་།གཙང་སྦྲ་གད་ཕྱིས་སོགས་བུད་མེད་ཀྱིས་འཇོན་ངེས་ཤུགས་ལས་རིགས་ཐ་དག་བྱས་ཟིན་འདུག་ཟེར་ནའང་འགྲིག་པ་འདྲ།དེང་སྐུ་གཟུགས་བདེ་མིན་གཙོས་རྒལ་ཡོལ་ལྟ་བུས་ཁྱོ་ཤུག་གཉིས་ཀ་ནང་ལ་ལྷོད་བསྡད་བྱས་ཡོད།ཁོང་གཉིས་ལ་བུ་མོ་དབང་པོ་སྐྱོན་ཅན་འདི་ལྟ་རྒྱུ་ཡོད་པའི་རྐྱེན་གྱིས་ཕྱི་ལ་དེ་ཙམ་འགྲོ་མི་ཐུབ་ཅིང་རྒྱུན་དུ་དེར་ལྟ་སྐྱོང་དགོས་སྟབས་ང་ལྟ་བུའི་ལྟ་སྐྱོང་བ་འགའ་འཚོལ་ནས་བུ་མོ་དབང་པོ་སྐྱོན་ཅན་གྱི་ཚོགས་པར་ལས་འགུལ་སྤེལ་སར་བསྐྱེལ་རོགས་དང་།རྒྱུན་དུ་ཞོགས་སྔ་ལང་ནས་མཚན་ཕྱི་ཉལ་བར་བུ་མོའི་གཟུགས་པོ་འཁྲུ་རོགས།གྱོན་ཆས་བརྗེ་རོགས།ཟས་སྤྲོད་རོགས།ཕྱི་རུ་འཆམ་འཆམ་ལ་འཁྲིད་རོགས་སོགས་རྒྱུན་གཏེན་གྱི་འཚོ་བའི་གོ་རིམ་བཞིན་ཟུར་ནས་ལྟ་སྐྱོང་དགོས་པ་ཞིག་རེད།